## Krav om anvendelse af lærlinge

### Anvendelse af lærlinge

Entreprenøren skal sikre, at mindst [x] årsværk, der anvendes til at opfylde Kontrakten besættes med lærlinge (personer under oplæring).

Ved lærlinge forstås personer under uddannelse inden for uddannelser, der er godkendt af myndigheder eller arbejdsmarkedets parter, og hvor praktik-, elev eller lærlingeforhold indgår som del af uddannelsen, eller personer under anden oplæring. Anden oplæring kan eksempelvis være oplæring under Entreprenørens eller en underleverandørs opsyn med henblik på, at personen opnår den nødvendige faglighed til efter endt oplæring at kunne varetage de pågældende opgaver selvstændigt.

Lærlingeforløbet skal sigte mod, at den pågældende person opnår en faglighed, der giver vedkommende mulighed for at påtage sig opgaver inden for byggeriet ved arbejde på byggepladser eller tæt dertil knyttede aktiviteter. Rent administrative opgaver, der ikke er knyttet til byggeriet, betragtes ikke som lærlinge eller personer under anden oplæring under disse bestemmelser.

Kravet kan derfor ikke opfyldes ved anvendelse af personer, der i kontraktperioden alene indgår i oplæringsforløb, der har til formål at kvalificere personerne til at begå sig sikkert på en arbejdsplads eller lignende, men hvor personen således ikke opnår den nødvendige faglighed til efter endt oplæring at kunne varetage de pågældende opgaver inden for byggeriet selvstændigt. Kravet om anvendelse af lærlinge kan derimod opfyldes ved anvendelse af, men er ikke afgrænset til, personer omfattet af:

1) Lov om erhvervsuddannelser[[1]](#footnote-1)

2) Øvrige lærlingeordninger, hvor personen opnår den nødvendige faglighed til efter endt oplæring at kunne varetage de pågældende opgaver inden for byggeriet selvstændigt.

Det samme gælder uddannelsesforløb i medfør af andre tilsvarende uddannelsesordninger i EU/EØS, herunder med lærlinge fra andre EU-/EØS-lande, som opfylder ovenstående krav til et fagligt oplæringsforløb, der sigter mod at kunne varetage de pågældende opgaver inden for byggeriet selvstændigt.

Entreprenøren kan opfylde forpligtelsen til at anvende lærlinge i Kontrakten ved at overføre personer, som ved Kontraktens indgåelse allerede er under oplæring, til Kontrakten.

### Anvisning af personer under oplæring

Entreprenøren kan rette henvendelse til erhvervsskoler og anmode om at få formidlet elever i medfør af Lov om erhvervsuddannelser[[2]](#footnote-2). Kontaktoplysninger på erhvervsskoler kan f.eks. findes på [www.ug.dk](http://www.ug.dk).

### Entreprenørens dokumentation og meddelelsespligt

Entreprenøren skal én gang årligt eller på Bygherrens anmodning skriftligt dokumentere, at kravet om anvendelse af lærlinge er opfyldt. Entreprenøren skal i den forbindelse kunne dokumentere det antal arbejdstimer, der er udført under Kontrakten af lærlinge og karakteren af sådant arbejde. Entreprenøren skal samtidig beskrive på hvilken måde oplæringen opfylder kravet som beskrevet under afsnit 1.1.1, herunder om der er tale om oplæring inden for uddannelser, der er godkendt af myndigheder eller arbejdsmarkedets parter, og hvor praktik-, elev eller lærlingeforhold indgår som del af uddannelsen, eller anden oplæring, f.eks. oplæring under Entreprenørens eller en underleverandørs opsyn. Såfremt det er nødvendigt, skal Entreprenøren, på anmodning fra Bygherren, supplere denne beskrivelse, så det bliver muligt for Bygherren at konstatere, om kravet er opfyldt.

Entreprenøren skal give meddelelse til Bygherren, hvis en stilling, som efter Kontrakten skal besættes med lærlinge, ikke har kunnet besættes i en periode på mere end [f.eks. 40] arbejdsdage.

Hvis der opstår uenighed om, hvorvidt Entreprenørens manglende besættelse af stillinger med lærlinge er berettiget, skal Entreprenøren efter anmodning fra Bygherren afgive en uddybende redegørelse til Bygherren.

### Evt. bortfald af forpligtelsen

Hvis Entreprenøren kan påvise, at det ikke i tilstrækkeligt omfang har været muligt at besætte stilling[er], der anvendes til at opfylde Kontrakten med lærlinge, bortfalder eller reduceres kravet i punkt 1.1.1 i forhold hertil.

### Entreprenørens misligholdelse og bod

Såfremt Bygherren finder Entreprenørens manglende besættelse af stillinger med lærlinge uberettiget, kan Bygherren meddele dette til Entreprenøren med tilkendegivelse af, at fortsat manglende besættelse af stillinger med lærlinge vil blive betragtet som misligholdelse af Kontrakten.

Tilsvarende gælder, hvis Entreprenøren ikke overholder pligten til at dokumentere, at kravet om beskæftigelse af lærlinge er opfyldt.

Sker der fortsat misligholdelse fra Entreprenørens side, skal Entreprenøren efter påkrav herom fra Bygherren betale en Bod på DKK [evt. 1.000 DKK] pr. arbejdsdag pr. lærling, indtil Entreprenøren har dokumenteret, at kravet om beskæftigelse af en stilling med en lærling er opfyldt.

Ved fortsat misligholdelse af kravet udover en periode på [f.eks. 40] arbejdsdage eller i tilfælde af væsentlig misligholdelse i øvrigt, er Bygherren berettiget til at hæve Kontrakten i overensstemmelse med Kontrakten.

1. Jf. lovbekendtgørelse 2023-08-08 nr. 1069 om erhvervsuddannelser [↑](#footnote-ref-1)
2. Jf. lovbekendtgørelse 2023-08-08 nr. 1069 om erhvervsuddannelser [↑](#footnote-ref-2)